Predkladacia  správa

Uznesením vlády Slovenskej republiky č. 1248 zo dňa 13. 11. 2002 bol stanovený na rok 2003 Ministerstvu obrany Slovenskej republiky počet zamestnancov na 27580 osôb. Z tohto počtu Ministerstvo obrany Slovenskej republiky na účely systemizácie pre rok 2003 vyčlenilo 1071 štátnozamestnaneckých miest.
V I. polroku v roku 2003 z dôvodu scivilňovania funkcií na Ministerstve obrany Slovenskej republiky sa tento počet štátnozamestnaneckých miest zvýšil na počet 1079. Z tohto počtu pre služobné úrady územných vojenských správ a vyšších vojenských správ  je počet 543 štátnozamestnaneckých miest. 
	Dňa 4. júla 2003 schválila Národná rada Slovenskej republiky vládny návrh zákona č. 330/2003 Z. z., ktorým sa mení a dopĺňa zákon č. 319/2002 Z. z. o obrane Slovenskej republiky a zákon č. 320/2002 Z. z. o brannej povinnosti v znení zákona č. 512/2002 Z. z.. Zákon bol vyhlásený v Zbierke zákonov 5. augusta 2003.
S účinnosťou od 1. októbra 2003 podľa ustanovenia § 34a ods. 1 citovaného zákona,  zrušujú sa územné vojenské správy, ktorých územným obvodom je okres, okrem Územnej vojenskej správy Banská Bystrica, Územnej vojenskej správy Bratislava IV, ktorej názov od 1. októbra 2003 je Územná vojenská správa Bratislava, Územnej vojenskej správy Košice II, ktorej názov od 1. októbra 2003 je Územná vojenská správa Košice, Územnej vojenskej správy Nitra, Územnej vojenskej správy Prešov, Územnej vojenskej správy Trenčín, Územnej vojenskej správy Trnava a Územnej vojenskej správy Žilina. 
Zároveň podľa ustanovenia § 34a ods. 2 citovaného zákona k 31.decembru 2003 sa zrušuje Vyššia vojenská správa so sídlom v Bratislave a Vyššia vojenská správa so sídlom v Košiciach. 
Štátni zamestnanci zrušených územných vojenských správ a vyšších vojenských správ sa stávajú nadbytoční pre plnenie úloh vojenských správ.
Podľa ustanovenia § 163 ods. 3 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov k zmene počtu štátnozamestnaneckých miest môže dôjsť výlučne len na základe rozhodnutia vlády Slovenskej republiky v rámci  limitov počtu zamestnancov ministerstiev a ostatných  ústredných  orgánov  štátnej  správy.
Z uvedeného dôvodu, sa predkladá vláde Slovenskej republiky návrh na zníženie počtu štátnozamestnaneckých miest v služobných úradoch v pôsobnosti Ministerstva obrany Slovenskej republiky.